Alpa Adria, 27.9.2008


Naslov: Kipar Peter Vene

Napoved za  voditelja:
In zdaj se selimo k svojevrstnemu umetniku, kiparju Petru Venetu iz Sevnice, ki je že vrsto let ustvarja svoj  opus lesenih skulptur, miz in celo posod, ki nastajajo pod njegovimi rokami in imenom »Ljubezen v lesu«. Peter pravi, da je lepota resničnost, ki jo vidimo z očmi ljubezni. Zato ni čudno, da je njegov glavni motiv – ženski akt, ki ga upodablja vedno v drugačni obliki, da bi bil lahko vseskozi človeku v estetski užitek.

T- Pripravil: GORAN ROVAN /
X- Snemalec in montaža: Jože Grajžl /

Peter Vene je ročne spretnosti verjetno podedoval po očetu - kovaču. Kljub temu pa ima raje mehki les kot kovino. Po končani srednji šoli je postal elektroinštalater, vendar je kasneje to obrt opustil in se od leta 1988 povsem posvetil kiparstvu. Svoje skulpture oblikuje iz starih vrb, topolov, lip in še kakšnega drevesa.

T- PETER VENE /
Zdele, če bi tale kup tega lesa gledaš to še, še za drva ni. Jaz pa hočem eno življenje novo, še za eno 400 let. Ta les je približno star od 300 do 400 let, pa hočem še eno življenje vdahnit, ne.  

Peter za svoje skulpture išče stara drevesa, ki jih sam tudi razžaga, očisti in pripravi na sušenje. To traja od pet do devet let na prostem, potem pa les suši še nekaj mesecev v posebnih sušilnicah, da lahko sploh začne iz njega ustvarjati. 

T- PETER VENE /
V glavnem ustvarjam iz ta velikih kosov, naredim take ogromne mize, tudi po tri metre velike, pol manjše, pol velike skulpture tudi po tri metre, eno trenutno delam zdajle pet metrov, drugače pa manjše, pa še manjše, pa še manjše.

glasba

Najraje ustvarja velike unikatne skulpture. Skoraj v vseh pa »odkriva in poudarja na človeka spominjajoče, antropomorfne oblike – dostikrat v slikarskem smislu dveh razsežnosti, zaustavljenega pogleda na obrisu, konturi kipa«, kot je njegova dela označil profesor Alojz Konec in jih poimenoval Samoikonografija v lesu.

T- PETER VENE /
Mislim, pri meni je vse neki lepega, ne. Ženski akt je neki najlepšega, kar je lahko in so vsi motivi ene izpeljanke iz akta.

glasba

Za izdelavo teh svojevrstnih skulptur in unikatnega pohištva porabi veliko časa, veliko priprav, včasih pa se kakšna rodi tudi na hitro.

T- PETER VENE /
Mislim, ko se jih pa lotiš, so pa včasih najlepše skulpture najprej »fertig«. V parih potezah, ne. Tako, da sploh ne moreš časa omenit. 

Pri ustvarjanju mu pomaga tudi žena Melita, ki je bila nekoč modna oblikovalka. Vendar sama ne sodeluje pri snovanju.

T- MELITA ŠTIRN VENE /
V bistvu konkretno ne, razen tako da Petra podpiram, mislim kolikor se pač da, potem pa, finiš je pa tudi moj. Pomagam potem fino obrusit, pa prodaja oziroma kontakti s kupci, postavljanje razstav, to je pa moje. Ampak nastajanje del je pa čist Petrova stvar.

Peter Vene je svoje skulpture razstavljal na več kot sto razstavah in to po vsem svetu.

T- PETER VENE /
Razstavljal sem od Nizozemske, Nemčije, Avstrije, vsepovsod. Dela so pa po celem svetu razkropljena. Še ena galerija jih je lansko leto 12 skulptur kupila iz Hong Konga. Tako da sploh ni važno s katerega konca. To je zdaj ta internet, vse vidijo, se da po celem svetu prodajat.

Žena je tudi Petrova prva ocenjevalka in zvesta občudovalka.

T- MELITA ŠTIRN VENE /
Ja, jest ga zelo občudujem, moram reč. Zelo ga občudujem, ker glede na to, da dela pač cele dneve, od jutra do večera. In tudi nekaj stvari je že naredil v tem času. Vsak komad, ko ga naredi, je lepši, je bolj dodelan, nekaj novega odkrije. Pa tudi se pravi, z mojega, da sem oblikovalka po poklicu, meni je užitek, ker potem vsako skulpturo potrudim se narisat, ko je gotova, tako da tudi meni roka ne zastane, in jest s svinčnikom težko potegnem tako linijo kot jo pa Peter iz lesa potegne.

Njuni otroci so si za zdaj izbrali drugačne poti izražanja. Pa tudi sicer Peter nima nobenih posnemovalcev, očitno je to delo preveč naporno in terja veliko časa, znanja in potrpežljivosti. Zato svojega znanja ne prenaša naprej.

T- PETER VENE /
Jest moram tudi razne skrivnosti šparat za sebe, da pol po eni bližnjici prideš, da narediš skulpturo. Zakaj bi to, ko sem se celo življenje matral kar tako brez veze dal naprej, ne.

Med ljubitelji in poznavalci umetnosti so umetnine Petra Veneta vse bolj cenjene. Sam sicer nima akademske izobrazbe, šolal se je sam in to vse življenje, zato je danes še toliko bolj ponosen, da so tudi drugi začutili, da njegovi izdelki izžarevajo neizmerno energijo narave, ki jo je oplemenitil z ustvarjalno ljubeznijo in jo tako ponesel v domove mnogih.
T- PETER VENE /
Jest bi reku, gledam ta cel evropski prostor, pa svetovni prostor in vidim, da sem dejansko brez konkurence. Vidim da v tujini akademija nič ne pomeni, pomeni samo tisto kar narediš, ne.

In tega je bilo doslej že res veliko. Peter sicer priznava, da sam ne govori tujih jezikov, očitno mu jih ne treba, saj je govorica njegovih skulptur univerzalna in jo zlahka razvozlajo tako na Japonskem kot na drugih koncih sveta. 

